د افغانستان د جمهوري نظام د چارو ادارې رییس ډاکټر فضل محمود فضلي، په پاکستان کې د نجونو د زده کړو په تړاو د رابلل شوي کنفرانس په غبرګون کې وايي، پاکستان د افغانستان د ښوونیز نظام په ویجاړولو کې لویه ونډه اخیستې ده.

نوموړي په دې تړاو پر خپل ایکس لیکلي چې د پاکستان له لوري د داسې ناستې رابلل د منافقت تر ټولو لوړه کچه ښيي.

ډاکټر فضلي وايي، پاکستان له ۱۹۷۳ کال راهیسې په افغانستان کې د ښوونځیو په بمبارولو، د ښځینه ښوونکو او زده کوونکو په وژلو او په ماشومانو کې د وېرې او ترهګرۍ په خپرولو کې لاس درلود.

په اسلامي ټولنو کې د ښځو زده کړې په نوم د اسلام آباد کنفرانس چې د اسلامي همکاریو سازمان له خوا رابلل شوی و، تېره ورځ د ګډې اعلامیې په خپرولو سره، چې د نجونو او ښځو پر زده کړو پکې ټینګار شوی، پای ته ورسېد.